Συμβολή στη μελέτη μεταβολών σε δομές του οφθαλμού μετά από επεμβάσεις στραβισμού
Authors: Παρασκευόπουλος Κωνσταντίνος 
Published: August 2024

Σκοπός: Η μελέτη στοχεύει να αξιολογήσει την επίδραση, τόσο στο πρόσθιο ημιμόριο όσο και στην κεντρική παχυμετρία της ωχράς κηλίδας, της οπίσθιας μετάθεσης ενός μυός, του έξω ορθού(9mm) ή του έσω ορθού(6mm) στα παιδιά. Μέθοδος: Σε πιλοτική μελέτη 70 οφθαλμοί που υποβλήθηκαν σε χειρουργείο στραβισμού χωρίστηκαν αρχικώς σε δύο ομάδες ανάλογα με τον χειρουργημένο μυ, έσω (41 οφθαλμοί ) και έξω ορθό (29 οφθαλμοί) και στην συνέχεια σε περαιτέρω υποομάδες ανάλογα με τον προεγχειρητικό άξονα του αστιγματισμού του χειρουργημένου οφθαλμού. Στην συνέχεια, μια προοπτική μελέτη κοορτής αξιολόγησε με Pentacam® τις μεταβολές στο πρόσθιο ημιμόριο 76 ασθενών, 38 με διαλείπουσα εξωτροπία και 38 με εσωτροπία, που υπεβλήθησαν σε οπίσθια μετάθεση έξω ή έσω ορθού μυ αντίστοιχα στον παρεκκλίνοντα οφθαλμό. Η ομάδα ελέγχου σχηματίστηκε από την ομάδα των ανεγχείρητων οφθαλμών των ασθενών. Μετρήσεις έγιναν προεγχειρητικά και στην συνέχεια 6 με 8 εβδομάδες και 8 με 12 μήνες μετεγχειρητικά. Μελετήθηκαν οι τιμές του συνολικού αστιγματισμού, καθώς και αυτού της πρόσθιας και οπίσθιας κερατοειδικής επιφάνειας, της ακτίνας αξονικής καμπυλότητας της πρόσθιας επιφάνειας του κερατοειδούς στα 3 και 3.5 mm από το οπτικό κέντρο του κερατοειδούς και επί των κύριων μεσημβρινών του, του βάθους του προσθίου θαλάμου και της κεντρικής παχυμετρίας του κερατοειδούς.Επίσης προεγχειρητικά και 6 με 8 εβδομάδες μετεγχειρητικά ελήφθησαν OCT τομογραφίες ωχράς κηλίδας σε χειρουργημένους και μη οφθαλμούς 42 ασθενών, εκ των οποίων 20 υποβλήθηκαν σε οπίσθια μετάθεση έσω ορθού 6mm και 22 σε οπίσθια μετάθεση έξω ορθού 9mm.Οι μεταβολές του αστιγματισμού υπολογίστηκαν με ανυσματική ανάλυση χρησιμοποιώντας το λογισμικό AstigMATIC®. Αποτελέσματα: Η πιλοτική μελέτη αποκάλυψε στατιστικά σημαντική αύξηση λίγο πάνω από 0.50D του αστιγματισμού των οφθαλμών που υποβλήθηκαν σε οπίσθια μετάθεση είτε έσω(6mm) είτε έξω ορθού(9mm) στους 12 μήνες μετεγχειρητικά.Στην συνέχεια η μελέτη κοορτής ανέδειξε: 1.Στις ομάδες παρέμβασης της οπίσθιας μετάθεσης του έσω και του έξω ορθού αύξηση του αστιγματισμού της πρόσθιας και οπίσθιας επιφάνειας κερατοειδούς. 2. Στις ίδιες ομάδες, στην παρακεντρική ζώνη του κερατοειδούς αύξηση της ακτίνας αξονικής καμπυλότητας της πρόσθιας επιφάνειας του κερατοειδούς σε συγκεκριμένα σημεία ελέγχου. 3. Δεν διαπιστώθηκαν μετεγχειρητικά μεταβολές στην κεντρική παχυμετρία του κερατοειδούς και στο βάθος του προσθίου θαλάμου. Παρόμοιες μεταβολές σε σχέση με τον αστιγματισμό της πρόσθιας και οπίσθιας επιφάνειας του κερατοειδούς διαπιστώθηκαν και 8 με 12 μήνες μετεγχειρητικά.Δεν ανεδείχθησαν μεταβολές στην κεντρική παχυμετρία της ωχράς κηλίδας 6 με 8 εβδομάδες μετεγχειρητικά. Συμπεράσματα: Η μεγάλη οπίσθια μετάθεση ενός οριζοντίου ορθού μυός προκαλεί μόνιμες μεταβολές στον κερατοειδικό αστιγματισμό, αλλά όχι στην κεντρική παχυμετρία της ωχράς. Οι μεταβολές αυτές οφείλονται κυρίως στην πρόσθια επιφάνεια του κερατοειδούς και σχετίζονται με επιπέδωση αυτής κατά τον οριζόντιο μεσημβρινό, πιο έντονη προς την πλευρά της επέμβασης, που οδηγεί σε αύξηση του σύμφωνα με τον κανόνα αστιγματισμού.